 Kalász István

*Utcakép érzékenyítéssel*

*Amiben ahogyan élek - Reiner Kunze születésnapjára*

Ez a ház Budapesten edény.

A többivel az alkonyszínű ég alatt.

Ez a ház az utca mentén magába

gyűjtött már puskagolyót árazott

kenyeret ez a ház ismeri a hideget.

Ez a ház magába szúrt kifakult zászlót

viseli az állami lobogást a póznán fenn

akadást a falához menekült a félelem.

A ház állt sorfal előtt és mögött.

Ez a ház tűr korláton rozsdát

beengedi az otthontalan lelkét

nem rázza a lépcsőházban alvót

hagyja állni engedi elmenni az időt.

A lakásban viseli a szétszórtat a

rendetlen kihagyó szívet a vakon

született macskát a foltos párt

tagságit az ágyon veti meg.

A ház falrepedés nyomán viszi a szót

vezeti az ujjat a hátsó szobába. Ott

sápadt a beteg hörög a falban a víz

ide éjjel az igazság jön orvos helyett.

A házban vannak létrák. És majd ha

egyszer összeesik a tüdőm ebben a

házban hozzák a létrát nekem. És

kimászok majd a tetőre.

Bele az égzengésbe az áttetsző hideg

szélbe. Ki tudja?



Kalász István 1959-ben született Budapesten. Tanár lett, kapott ösztöndíjakat, szerkesztett folyóiratot, tv-műsort, közösségi rádiót, köteteket fordított, drámájából tv-film készült. Élt Németországban. Prózát ír, verset úgy tíz éve, fényképeket készít. A rendszerváltás előtti súlyosból és a jelen nehezéből merít. Erőt is. Folyamatosan publikál.



*Kalász István: Utcakép érzékenyítéssel*

*Ab-Art Könyvkiadó, 2023.*